text: Stensby Kirke
  
  publiceret: 2023-09-05 08:47:53+02:00
  Stensby Kirke er en sognekirke, der ligger enligt cirka 10 kilometer sydøst for Vordingborg.
  Kirkegården er omgivet af lave hække. I kirkegården sydøstlige hjørne er der et blankmuret ligkapel med synlige mursten opført i nygotisk stil med trappeformede kamtakker og spidsbuede blændinger, dvs. dekorative murnicher.
  Kirken blev opført i 1891, og den består af et skib, et kort og et tårn, som træder frem foran skibets vestlige gavl. Den er tegnet af arkitekt H. C. Glahn i historicistisk stil, der efterligner de romanske kirkers arkitektur.
  Kirken står i blank mur med grå skifertage.
  Korets gavl har en vinduesgruppe med tre vinduer, hvoraf det midterste er højest. De er høje og rundbuede, som de tilsvarende i hver af korets langmure og de fire større i hver af skibets langmure. Vinduerne har alle markante skifersålbænke.
  I korets taggavl sidder der et cikelvindue med et savskifte omkring, hvor teglstenen er lagt på skrå, så deres hjørner vender udad. Taglinjen på både korets og skibets gavle er markeret med et savskifte. På korets og skibets langmure er der nederst en granitsokkel og øverst en dekorativ hovedgesims. Skibets vestlige gavl har på hver side af tårnet to meget smalle vinduer.
  Tårnet er bygget ind i kirkens vestlige gavl, så det delvist står over skibets rygning. Det har i bunden en dobbeltdør, der sidder i en dybtliggende, flerfalset og rundbuet portal med et savskifte over. I feltet over døren er der et relief med et kors i en mandorla og til siderne ses de græske bogstaver alfa og omega, der symboliserer den almægtige gud. Over portalen er der et smalt, rundbuet vindue, og herover er der et vindue som det tilsvarende i den østlige taggavl. Under det spidse, pyramideformede tag gentages hovedgesimsen, og herunder er der på hver side to rundbuede glamhuller til lyden.
  I det indre står kirkens vægge hvidmalet. Rummet bærer præg af det mørke bjælkeloft med tværgående kasettering og konsoller på langmurene. Gulvet er lagt med to-farvede, sekskantede fliser i mønster, og i triumfvæggen er der en bred, rundbuet korbue.
  I midten af korets gulv står døbefonten af granit, som efterligner romanske døbefonte. Den har en høj kumme med et indsnævret skaft på en firkantet base. Langs den øvre kant af kummen løber der en tovstav.
  Altertavlen har en svær, arkitektonisk opbygning med brede pilastre, dvs. halvsøjler, planteornamenterede storvinger på siderne og en tung gesims med et kors over. I midten ses et maleri, som afbilder historien om den gode samaritaner. Dele af tavlen er egetræsmalet, mens enkeltheder og detaljer er forgyldte.
  Prædikestolen har en kvartsvingstrappe, som leder op til stolens karnap. Her er på hver side to arkader mellem pilastre, dvs. halvsøjler. I arkaderne er der skriftsteder med gylde skrift på mørk grund.
  Kirkens bænke er rødmalede med høje, rektangulære gavle, som hver har et fyldingsfelt og en øvre, vandret afslutning.